[image: image1.jpg]i Ajuntament de Solsona





	 
	ACTA 


	Expedient núm.: 
	Òrgan col·legiat: 

	JGL/2021/36 
	La Junta de Govern Local 


	DADES DE CELEBRACIÓ DE LA SESSIÓ 

	Tipus de convocatòria 
	ordinària

	Data 
	13 de setembre de 2021 

	Durada 
	des de les 19.00 fins a les 21.15 hores 

	Lloc 
	saló de sessions de la casa consistorial 

	Presidida per 
	David Rodríguez i González

	Secretària actal.
	Immaculada Jané i Viñals 


	ASSISTÈNCIA DELS MEMBRES DE LA JUNTA DE GOVERN LOCAL

	Nom i cognoms
	Càrrec
	Assisteix

	David Rodríguez i González
	alcalde president
	Sí

	Judit Gisbert i Ester
	1a tinenta d’alcaldia
	Sí

	Ramon Montaner i Viladrich
	2n tinent d’alcaldia
	Sí

	Rosó Barrera i Call
	3a tinenta d’alcaldia
	Sí

	Ramon Xandri i Solé
	4a tinent d’alcaldia
	Sí


Una vegada verificada per la secretària actal. la constitució vàlida de l’òrgan, el president obre la sessió, procedint a la deliberació sobre els assumptes inclosos en l’ordre del dia.
	A) PART RESOLUTIVA 


	Aprovació de l'acta de la sessió anterior

	Favorable
	Tipus de votació: unanimitat

	Es dona compte de l'acta JGL/2021/35 de la Junta de Govern Local de la sessió duta a terme el dia 6 de setembre de 2021, presentada a la consideració dels membres de la Junta i en no presentar-se cap consideració queda aprovada per unanimitat dels seus membres.


AIGÜES
	Expedient 503/2021. Revisió facturació aigua 3r trimestre de 2020 

	Favorable
	Tipus de votació: unanimitat

	Vista la sol·licitud de revisió de la facturació d’aigua d’un immoble corresponent al 3r trimestre de 2020, ja que té un consum molt elevat;
Vist que la fuita s’ha produït per un fet fortuït no atribuïble a la negligència de l’usuari d’aquest servei;
A proposta de la regidora delegada de Serveis,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda refer la factura de subministrament d’aigua corresponent al 3r trimestre de 2020 tenint en consideració la fuita d’aigua. Si el rebut està pagat, es farà un abonament al compte bancari per la diferència d’imports; si el rebut està pendent de pagament, es girarà un nou rebut amb l’import que correspongui després d’aplicar els preus de fuita.


	Expedient 1639/2021. Revisió facturació aigua 2n trimestre de 2021 

	Favorable
	Tipus de votació: unanimitat

	Vista la sol·licitud de revisió de la facturació d’aigua d’un immoble, corresponent al 2n trimestre de 2021, ja que hi ha un error en la lectura del comptador d’aigua;
A proposta de la regidora delegada de Serveis,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda comunicar al sol·licitant que per a la facturació del 2n trimestre de 2021 aplicarà un consum de 8 m3. Si el rebut està pagat, es farà un abonament al compte bancari per la diferència d’imports; si el rebut està pendent de pagament, es girarà un nou rebut amb l’import que correspongui després d’aplicar el consum esmentat.


	Expedient 1661/2021. Revisió facturació aigua 2n trimestre de 2021 

	Favorable
	Tipus de votació: unanimitat

	Vista la sol·licitud de revisió de la facturació d’aigua d’un, corresponent al 2n trimestre de 2021, ja que té un consum molt elevat;
Vist que el 1r trimestre de 2021 no es va facturar consum d’aigua;
A proposta de la regidora delegada de Serveis,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda comunicar al sol·licitant que es dividirà el consum facturat entre el 1r i el 2n trimestre de 2021, quedant un consum de 59 m3 per trimestre. Si el rebut està pagat, es farà un abonament al compte bancari per la diferència d’imports; si el rebut està pendent de pagament, es girarà un nou rebut amb l’import que correspongui després d’aplicar el consum esmentat.


CONVENIS
	Expedient 1726/2021. Conveni amb l'Agència Catalana de l'Aigua per a la realització d'actuacions de custodia fluvial al Riu Negre i a l'espai de les basses de l'EDAR de Solsona

	Favorable
	Tipus de votació: unanimitat

	Es dona compte del conveni entre l'Agència Catalana de l'Aigua i l’Ajuntament de Solsona per a la realització d'actuacions de custodia fluvial al Riu Negre i a l'espai de les basses de l'EDAR de Solsona, i que es transcriu tot seguit:
«Conveni entre l'Agència Catalana de l'Aigua i l’Ajuntament de Solsona per a la realització d'actuacions de custodia fluvial al Riu Negre i a l'espai de les basses de l'EDAR de Solsona al terme municipal de Solsona
Reunits
D’una banda, el senyor Samuel Reyes López, director de l’Agència Catalana de l’Aigua, entitat de dret públic adscrita al Departament d'Acció Climàtica, Alimentació i Agenda Rural per reestructuració del mateix per Decret 253/2021, de 22 de juny.
D’una altra, el senyor David Rodríguez González, alcalde de l’Ajuntament de Solsona, el qual actua en representació del mateix.
Les parts que intervenen es reconeixen, en la representació en què actuen, la capacitat legal necessària per a la formalització del present Conveni, i
Exposen
I. Que l’Agència Catalana de l’Aigua té, entre les seves funcions, la gestió i administració del domini públic hidràulic amb l’objectiu, entre d’altres, de prevenir el deteriorament, protegir i millorar l’estat dels ecosistemes aquàtics, així com els ecosistemes terrestres i humits que depenguin de forma directa dels aquàtics en relació amb les seves necessitats d’aigua, tal i com preveu l’article 92.a) del Reial decret legislatiu 1/2001, pel qual s’aprova el Text refós de la Llei d’aigües.
II. Que l’Ajuntament de Solsona ha presentat una memòria que desenvolupa el marc d’actuació del present conveni per a la custòdia i conservació del riu Negre al seu terme municipal i l’àmbit de les basses fora de servei de l’EDAR de Solsona.
L’estat del medi justifica el desenvolupament del present programa d, acció, actuacions de conservació a desenvolupar, la previsió de manteniment i la difusió.
El tram fluvial en el qual se centra el present programa d’acció és el domini públic hidràulic del riu Solsona i terrenys municipals de les basses, actualment fora de servei, de l’EDAR de Solsona.
III. Que l’Ajuntament vol realitzar actuacions fonamentades en tasques físiques de millora de l’entorn fluvial (podes i esbrossades, tala i arrencada d’espècies vegetals al·lòctones, eliminació de restes vegetals mitjançant trituració o cremes controlades...) que per localitzar-se en domini públic hidràulic s'han de realitzar sota el control de l’Agència Catalana de l’Aigua, com a organisme competent en matèria de gestió i administració del domini públic de les conques internes de Catalunya.
IV. Que ambdues parts signants estan interessades en conservar i incrementar a llarg termini els valors ambientals de la zona d'actuació i les seves proximitats. Així mateix desitgen col·laborar en el seguiment de les accions de conservació i millora que s'emprenguin, obtenint d'aquesta manera una valuosa informació de cara a emprendre noves actuacions de restauració del domini públic hidràulic, i facilitant la seva divulgació.
V. Que les dues parts reconeixen a la Custòdia del Territori, emparada en la Llei 42/2007, de 13 de desembre, del Patrimoni Natural i la Biodiversitat, com una eina òptima per assegurar la col·laboració entre Administració, propietaris i usuaris dels terrenys vinculats als ecosistemes fluvials en la bona gestió i la protecció permanent dels valors naturals, contribuint a la consecució del bon estat ecològic de les masses d'aigua que exigeix la Directiva 2000/60/CE per la qual s’estableix un marc comunitari d’actuació a l’àmbit de la política d’aigües.
VI. Així mateix, el Departament de Control i Qualitat de les Aigües ha emes en data 14 de setembre de 2021 informe tècnic favorable al considerar que la custòdia fluvial en l’àmbit del riu Negre a Solsona contribueix a la millora de les problemàtiques de la massa d’aigua així com al millor assoliment dels objectius ambientals de la Directiva Marc de l’Aigua i el desenvolupament del Programa d’acció pot contribuir a disminuir algunes de les pressions associades com els usos del sòl a les riberes.
En conseqüència, i de conformitat amb el previst a l'article 72 de la Llei 42/2007, de 13 de desembre, del Patrimoni Natural i de la Biodiversitat, l’Agència Catalana de l’Aigua i l’Ajuntament de Solsona procedeixen a la formalització del present Conveni d'acord amb les següents
Clàusules
Primera. Objecte del conveni
L'objecte del present Conveni és formalitzar la col·laboració entre l’Agència Catalana de l’Aigua i l’Ajuntament de Solsona, mitjançant un Acord de Custòdia Fluvial, a fi de garantir la protecció i desenvolupament de l'ecosistema aquàtic existent en l'àmbit d'actuació indicat a la clàusula segona.
Aquest conveni no suposa la cessió o atorgament de cap dret en exclusiva en el seu àmbit geogràfic d’aplicació.
Segona. Àmbit d'actuació
El present conveni té com a àmbit geogràfic el Domini Públic Hidràulic del riu Negre al terme municipal de Solsona, des del Parc de la Mare de la Font, passant pel nucli urbà de Solsona, fins a sortir del terme, així com l’àmbit de les basses de l’EDAR de Solsona.
Les parcel·les incloses són les que es detallen en aquesta taula:
Finca
Referència cadastral
Superfície (m²)
Superfície afectada (m²)
UTM X*
UTM Y*
Polígon 5 Parcel·la 9022
Riera de Solsona. Solsona (Lleida)
25257A005090220000AA
25.523
25.523
376.354,4
4.650.979,4
Polígon 2 Parcel·la 9034
Riera de Solsona. Solsona (Lleida)
25257A002090340000AQ
2.541
2.541
377.722,9
4.649.913,8
Polígon 2 Parcel·la 9069
Riera de Solsona. Solsona (Lleida)
25257A002090690000AT
2.546
2.546
377.823,0
4.649.737,6
Polígon 2 Parcel·la 9033
Riera de Solsona. Solsona (Lleida)
25257A002090330000AG
6.241
6.241
377.908,6
4.649.541,4
Polígon 2 Parcel·la 47
Sant Bernat. Solsona (Lleida)
25257A002000470000AM
11.935
11.935
378.024,0
4.649.014,7
Polígon 2 Parcel·la 9032
Riera de Solsona. Solsona (Lleida)
25257A002090320000AY
11.798
11.798
378.326,5
4.648.840,3
Polígon 2 Parcel·la 106
Sant Bernat. Solsona (Lleida)
25257A002001060000AL
4.168
4.168
 
 
*inici i final si és tram de riu de DPH
Tercera. Compromisos de les parts
1. Compromisos generals per a la millora de la comunicació i coordinació
Col·laborar de manera conjunta en la realització d'activitats d'interès general de defensa del medi ambient, de protecció, posada de relleu, difusió, sensibilització i educació ambiental sobre el domini públic hidràulic degradat i els seus ecosistemes associats.
Informar a la Direcció General Polítiques Ambientals del Departament d´Acció Climàtica, Alimentació i Agenda Rural sobre aquelles activitats que es desenvolupin i siguin de la seva competència.
2. Compromisos per a la millora de l'ecosistema fluvial
L’entitat local es compromet a presentar, a l’inici de cada any, una Memòria amb una proposta de treballs a realitzar a la zona d'actuació, així com el cronograma aproximat previst per a les esmentades accions i les mesures de conservació a posteriori que s'hagin d'implementar. Els treballs pertanyeran a una o a algunes de les següents línies d'actuació:
· Activitats de conservació i millora de l'ecosistema fluvial.
· Activitats de diagnòstic i avaluació de l'estat dels nostres rius.
· Activitats de participació, sensibilització i divulgació dels valors de l'espai fluvial.
· Activitats de restauració del patrimoni cultural i de foment de l'ús públic.
El calendari anual de tasques serà estimatiu, i l'execució, total o parcial, dependrà per al seu desenvolupament de la disponibilitat de personal, fonts de finançament i altres aspectes particulars. En tot cas, les accions proposades relatives a les activitats de conservació i millora de l’ecosistema fluvial seran definides segons les directrius fixades a documents com els “Criteris per actuacions de recuperació de riberes i/o altres disponibles a la web de l’Agència Catalana de l’Aigua.
Els treballs vinculats a la Memòria presentada s’han d’executar salvant en tot cas el dret de propietat i és responsabilitat de l’Ajuntament de Solsona obtenir els permisos dels propietaris del terrenys, si escau. Els treballs no han de suposar cap obstacle per al corrent en règim d’avingudes ni poden ser causa de degradació o deteriorament de l’estat de la massa d’aigua, de l’ecosistema aquàtic, i en general, del domini públic hidràulic.
En el termini màxim d'un mes des de la presentació de la Memòria, la l’Agència Catalana de l’Aigua emetrà un informe manifestant la seva conformitat o disconformitat amb l'esmentat pla anual i establint, en el seu cas, condicions per a l'execució. Així mateix, l’Agència prestarà assessorament i suport, en cas de ser necessari, per a l'exercici d'aquestes accions.
L’Agència Catalana de l’Aigua es compromet a informar a l’Ajuntament dels plans que es realitzin en l'àmbit geogràfic d'aquest conveni; l’ens local proposarà a l’Agència Catalana de l’Aigua noves actuacions susceptibles de ser integrades als esmentats plans i col·laborarà a la seva redacció i execució.
3. Per al seguiment de les actuacions i l'agilitació de tràmits administratius
L’Ajuntament de Solsona es compromet a fer el seguiment de les actuacions realitzades. En aquest sentit, a l’inici de cada any, presentarà un informe de seguiment de les accions realitzades durant l'any anterior, amb anàlisi i valoració dels efectes que hagin produït a l'ecosistema fluvial. El primer informe s'elaborarà a partir de l'any successiu a la firma del present conveni.
L’Agència prestarà assessorament i suport, en cas de ser necessari, per a l'exercici d'aquestes accions i es compromet a aportar informació pertinent de les xarxes de seguiment ecològic dins de l'àmbit geogràfic del conveni.
Quarta. Difusió i divulgació
Durant la vigència del present Conveni, les parts acorden fer-ne difusió pública de la seva existència per qualsevol mitjà de comunicació, fent-se mutu reconeixement públic. En tota activitat de difusió i divulgació s'haurà de fer menció a la col·laboració establerta entre les parts signants, figurant el logotip del Departament de d’Acció Climàtica, Alimentació i Agenda Rural, de l’Agència Catalana de l’Aigua i de l’Ajuntament de Solsona.
Cinquena. Finançament
Correspon a l’Ajuntament l'execució de les actuacions indicades per a la millora de la gestió de la zona d'actuació i aniran al seu compte les despeses generades per a la redacció de la Memòria i de l’informe de seguiment indicats al present Conveni.
El previst en els paràgrafs anteriors no impedirà que les parts assoleixin acords concrets per realitzar actuacions addicionals amb finançament conjunt; en aquest cas, es firmarà l'instrument jurídic adequat en el qual es preveurà el cost de l'actuació, el finançament aportat per cadascuna de les parts i, en el seu cas, per tercers.
Així mateix per a les actuacions realitzades en el marc d'aquest conveni que una i l’altra part considerin adequat executar, es podrà buscar el finançament necessari tant amb fons propis com per la participació d'altres institucions o entitats, sempre sota el consens i aprovació per ambdues parts.
Sisena. Comissió de seguiment
Les parts signants acorden posar els recursos tècnics i els mitjans necessaris per al desenvolupament del present Conveni i coordinar-se en les actuacions a què es comprometen.
Cada part signatària designarà un representant, el qual exercirà les funcions de comissió mixta per al seguiment, gestió, interpretació i execució del Conveni, i la resolució dels problemes que puguin derivar-se en el seu desenvolupament.
La Comissió de seguiment es reunirà al menys una vegada a l’any preferentment coincidint amb la presentació de l’informe de seguiment.
Setena. Extinció
El present Conveni s’extingirà:
a) Per l’incompliment de les obligacions pactades.
b) Per mutu acord entre les parts.
c) Per impossibilitat d’assolir l’objecte o la finalitat prevista.
d) Per raons d’interès general i sense preavís mitjançant resolució unilateral de l’Agència Catalana de l’Aigua.
Vuitena. Entrada en vigor i vigència del Conveni
Aquest Conveni entrarà en vigor el dia de la seva signatura, sent la seva vigència de 4 anys. El Conveni podrà ser prorrogat de mutu acord per períodes addicionals de quatre anys, si cap de les parts no el denuncia. En aquest cas, les parts subscriuran una pròrroga a l'efecte, amb un mínim d'un mes abans de l’expiració de la seva vigència.
Novena. Jurisdicció
El present Conveni té naturalesa administrativa i en la seva interpretació i desenvolupament regeix l’ordenament jurídic administratiu, amb expressa submissió de les parts a la jurisdicció contenciosa administrativa.
Desena. Publicació
El Conveni es publicarà en el DOGC, al web del Registre de convenis de col·laboració i cooperació de la Generalitat i al web de l’Agència Catalana de l’Aigua.»
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda aprovar el contingut del conveni esmentat i autoritzar a l'alcalde per signar-lo.


GOVERNACIÓ
	Expedient 1685/2021. Concessió de gual 

	Favorable
	Tipus de votació: unanimitat

	Vista la sol·licitud de llicència per col·locar un gual, de 3 metres;
Atès que el sol·licitant no s’ha beneficiat del servei durant el primer semestre de l’any 2021;
Vist el que disposa l’article 6 de l’ordenança municipal núm. 14 que regula el preu públic per l’entrada de vehicles a través de voreres;
Vist l’informe 462/2021 emès per la Policia Local i a proposta de l'alcaldessa,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda:
1. Concedir el gual, un cop pagats els drets corresponents. La taxa vigent per cada gual permanent, amb un mínim de tres metres lineals, és de 12,50 €/any i per cada placa de gual permanent és de 24,20 €, per tant l'import a abonar l'any 2021 és de 42,95 €. Es recorda a la sol·licitant que els garatges i els aparcaments de vehicles amb una superfície superior a 100 m2 estan obligats a tramitar llicència d’activitats segons el Decret 143/2003, de 10 de juny.
2. Comunicar al sol·licitant que l'Ajuntament pintarà l'espai del gual.
3. Concedir l’abonament del primer semestre.


	Expedient 1690/2021. Baixa de la llicència d’un gual 

	Favorable
	Tipus de votació: unanimitat

	Vista la sol·licitud de baixa de la llicència d’un gual;
A proposta de l’alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda concedir la baixa sol·licitada.


	Expedient 1670/2021. Instal·lació d'un circ – 13-25 d'octubre de 2021

	Favorable
	Tipus de votació: unanimitat

	Vista la sol·licitud d’autorització per instal·lar una carpa, del 13 al 25 d'octubre de 2021, al pàrquing de terra del costat de la Sala Polivalent o al Camp del Serra, per oferir un espectacle de teatre de circ infantil;
Vist l'informe 486/2021 emès per la Policia Local i a proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda autoritzar la instal·lació de la carpa al Camp del Serra sempre que no exhibeixi animals i que la situació sanitària ho permeti i un cop pagats els drets corresponents. Cal recordar al sol·licitant que no es pot penjar propaganda als arbres, als fanals i al mobiliari urbà. Es deixarà un dipòsit de 300,00 € fins que no es retiri la propaganda que s'hagi pogut instal·lar. El preu públic per ocupació de la via pública amb la instal·lació d'un circ ascendeix a 3,00 €/ml/dia, per tant, l'import a abonar és de 297,00 €.


	Expedient 1671/2021. Tarja de proximitat per a l’accés de vehicles al nucli antic mitjançant control remot

	Favorable
	Tipus de votació: unanimitat

	Vista la sol·licitud de concessió de la tarja de proximitat per a l’accés de vehicles al nucli antic mitjançant control remot per un vehicle;
Atès que compleix amb els criteris previstos a la normativa reguladora de la tarja de proximitat aprovada per l’Ajuntament de Solsona;
A proposta de l'alcalde,

La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda concedir el que sol·licita. Es comunica al sol·licitant que s'ha de passar a recollir la tarja per l'Oficina d'Atenció Ciutadana.


	Expedient 1675/2021. Tarja de resident al nucli antic – zona verda

	Favorable
	Tipus de votació: unanimitat

	Vista la sol·licitud de concessió de la tarja de resident al nucli antic per un vehicle;
Atès que compleix amb els criteris previstos al punt 11 de l’article 43.2 de l’Ordenança General de Circulació de Solsona;
A proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda concedir el que sol·licita. Es comunica al sol·licitant que s'ha de passar a recollir la tarja per l'Oficina d'Atenció Ciutadana.


	Expedient 1687/2021. Tarja de resident al nucli antic – zona verda

	Favorable
	Tipus de votació: unanimitat

	Vista la sol·licitud de concessió de la tarja de resident al nucli antic per un vehicle;
Atès que compleix amb els criteris previstos al punt 11 de l’article 43.2 de l’Ordenança General de Circulació de Solsona;
A proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda concedir el que sol·licita. Es comunica a la sol·licitant que s'ha de passar a recollir la tarja per l'Oficina d'Atenció Ciutadana.


PERSONAL
	Expedient 1485/2021. Convocatòria C05/2021. Creació d’una borsa de treball de professors/es per a l’Escola Municipal de Música de Solsona

	Favorable
	Tipus de votació: unanimitat

	Vist l'informe emès per la regidora d'Educació de data 17 d'agost de 2021 en què exposa la necessitat de constituir una nova borsa de treball de professors/es de música on s’incloguin les especialitats: acordió, bateria, cant, clarinet, contrabaix, fiscorn, flabiol i tamborí, flauta travessera, guitarra, guitarra clàssica, guitarra elèctrica, piano, saxòfon, tenora, tible, trombó, trompa, trompeta, viola, violí i violoncel, per cobrir temporalment les vacants i/o substitucions amb motiu de baixes, permisos, etc.;
Vist que les característiques de la plaça de professors/es de música són les següents:
· Grup de classificació: A1/A2 
· Tipus de relació: personal laboral interí temps parcial 
· Dedicació: segons hores lectives assignades 
· Horari: segons les necessitats del servei 
· Sou brut mensual: segons pressupost municipal i % de jornada 
Examinades les bases per conformar la borsa de treball, i de conformitat amb l'article 21.1.g de la Llei 7/1985, de 2 d'abril, reguladora de les bases de règim local;
A proposta de la regidora d'Educació, 
La Junta de Govern Local, en virtut de les facultats que té delegades per decret d'alcaldia 2019/2019, de 7 de juliol, i per unanimitat dels assistents, acorda:
Primer. Aprovar les bases reguladores del procés de selecció per constituir una borsa de treball de professors/es per a l’Escola Municipal de Música de Solsona.
Segon. Publicar el text íntegre de les bases que han de regir el procés selectiu i la convocatòria al Diari Oficial de la Generalitat de Catalunya i al Butlletí Oficial de la Província de Lleida. Les bases també es publicaran al tauler d’edictes de l’Ajuntament i a la pàgina web municipal (http://www.ajsolsona.cat/ca/l-ajuntament/ofertes-laborals). El termini per a la presentació d’instàncies és de 20 dies hàbils comptats a partir de l’endemà de la última publicació de l'última publicació de l'anunci de la convocatòria.
Tercer. Expirat el termini de presentació de sol·licituds d'admissió al procés de selecció, aprovar la relació provisional d'aspirants admesos i exclosos, i publicar-la al web municipal i al tauler d'anuncis. 
Quart. Designar els membres del Tribunal, notificar-los la resolució de designació, perquè en prengui coneixement, i publicar la composició del Tribunal.
Annex
«Bases de la convocatòria per a la creació d’una borsa de treball de professors/es per a l’Escola Municipal de Música de Solsona
Base primera. Objecte de la convocatòria
L’objecte de la present convocatòria és la creació d’una borsa de treball amb una vigència de dos anys prorrogable per dos anys més de professors per a l’Escola Municipal de Música de Solsona, als efectes de contractar personal laboral per cobrir vacants de baixes temporals, baixes per maternitat, excedències, renúncies, etc. depenent de les necessitats de recursos humans en les categories i especialitats que es relacionen (codi de la convocatòria C05/2021, expedient 1485/2021):
· Acordió
· Bateria
· Cant Clàssic
· Cant modern
· Clarinet
· Flabiol i tamborí
· Flauta travessera
· Fiscorn
· Guitarra clàssica
· Guitarra elèctrica
· Piano
· Piano modern
· Saxo
· Trombó de vares
· Trompa
· Trompeta
· Tible
· Tenora
· Viola
· Violí
· Violoncel
Grup de classificació: A1/A2
Tipus de relació: personal laboral interí temps parcial
Dedicació: segons hores lectives assignades
Horari: segons les necessitats del servei
Sou brut mensual: segons pressupost municipal i % de jornada.
Les tasques a realitzar són les següents:
· Impartir classe als i les alumnes en la matèria per a la qual han estat designats i controlar el seu funcionament (assistència, puntualitat, faltes de disciplina).
· Elaborar la programació curricular a impartir (preparar continguts i materials).
· Contribuir a la realització de la planificació anual del centre.
· Dur a terme la informació, orientació i avaluació acadèmica dels i les alumnes i desenvolupar el pla d’acció tutorial.
· Establir els reforços educatius i les adaptacions curriculars per als i les alumnes que les necessiten i vetllar per la seva posada en pràctica.
· Mantenir una relació suficient i periòdica amb els pares i mares dels i les alumnes o representants legals per informar-los del seu procés d’aprenentatge i de la seva assistència a les activitats escolars.
· Preparar i participar en activitats, audicions i exàmens.
· Preparar els informes i altres documents acadèmics necessaris per al desenvolupament i valoració del curs.
· Assistir als claustres, les juntes d’avaluació i altres òrgans quan sigui necessari.
· Adoptar en el tractament de dades de caràcter personal les mesures d’índole tècnica i organitzativa establertes i complir la normativa vigent en matèria de protecció de dades de caràcter personal, així com mantenir el deure de secret i confidencialitat en relació a les mateixes, que subsistirà fins i tot una vegada acabada la seva relació laboral amb l’Ajuntament.
· Vetllar per la seguretat i salut en el seu lloc de treball, utilitzant adequadament els equips relacionats amb la seva activitat, d’acord amb els procediments establerts i la normativa vigent en matèria de prevenció de riscos laborals i en coordinació amb el servei de recursos humans (prevenció de riscos laborals).
· I, en general, altres funcions de caràcter similar que li siguin assignades. La contractació serà de caràcter laboral interí a temps parcial.
La jornada es determinarà en funció de les hores lectives assignades amb el percentatge   corresponent d’hores no lectives i en funció a les necessitats del servei.
El sistema de selecció dels aspirants s’efectuarà d’acord amb el que preveuen aquestes bases, el Reglament de personal al servei de les entitats locals (en endavant RPEL) i la legislació concordant.
Base segona. Condicions de les persones aspirants
Per ser admeses en el procés selectiu, les persones aspirants, en la data de finalització del termini de presentació de sol·licituds, han de complir els requisits següents:
a) Acreditar la nacionalitat. Les persones estrangeres hauran d’acreditar que estan en possessió del permís de residència legal a Espanya, excepte: els nacionals d’altres estats membres de la Unió Europea o la dels estats als quals, en virtut de tractats internacionals subscrits per la Unió Europea i ratificats per Espanya, els sigui aplicable la lliure circulació de treballadors. Tampoc el cònjuge, els descendents i els descendents del cònjuge tants dels espanyols com dels nacionals dels altres estats membres de la Unió Europea o dels estats als quals, en virtut de tractats internacionals subscrits per la Unió Europea i ratificats per Espanya, els sigui aplicable la lliure circulació de treballadors, qualsevol que sigui la seva nacionalitat, sempre que els cònjuges no estiguin separats de dret i els descendents siguin menors de 21 anys o majors d’aquesta edat però visquin a càrrec dels seus progenitors.
b) Posseir la capacitat funcional per a realitzar les tasques pròpies de la plaça convocada.
c) Haver complert 16 anys i no superar l’edat establerta per a la jubilació forçosa.
d) Estar en possessió de coneixements de nivell de suficiència de català (nivell C1) de la Secretaria de Política Lingüística de la Generalitat de Catalunya o dels reconeguts per aquesta com a equivalents, mitjançant la presentació del certificat acreditatiu corresponent o la superació de la prova prevista a la base sisena.
e) Estar en possessió del títol de grau superior de música, professor superior i grau professional de música (Pla 1966), títol de grau mitjà en l’especialitat que correspongui. Els aspirants amb titulacions obtingudes a l’estranger hauran d’acreditar que estan en possessió de l’homologació del títol corresponent.
f) No haver estat separat mitjançant expedient disciplinari del servei de qualsevol de les Administracions públiques o dels òrgans constitucionals o estatutaris de les Comunitats Autònomes, ni estar inhabilitat absolutament o especialment per a l’ocupació de càrrecs públics per resolució judicial o per a exercir funcions similars a les que es desenvolupaven. En el cas de ser nacional d’un altre Estat, no trobar-se inhabilitat o en situació equivalent ni haver estat sotmès a sanció disciplinària o equivalent que impedeixi, en el seu Estat, en els mateixos termes l’accés a l’ocupació pública.
g) No haver estat condemnat per sentència ferma per algun delicte contra la llibertat i indemnitat sexual, corrupció de menors i comerç d’éssers humans, d’acord el que determina l’article 13 apartat 5 de la Llei orgànica 1/1996, de 15 de gener, de protecció jurídica del menor, modificada per la Llei 26/2015, de 28 de juny.
Base tercera. Presentació de sol·licituds
Els/les aspirants que desitgin prendre part en el procés selectiu hauran de presentar sol·licitud en la forma que determina l’article 16, apartat 4, de la Llei 39/2015 d’1 d’octubre, de procediment administratiu comú de les administracions públiques:
a) Al registre electrònic de l’Ajuntament de Solsona, que es troba a l’adreça https://solsona.eadministracio.cat/catalog/tw/ae095b5c-3b05-4964-ac06-41a86d2b5b73
b) A les oficines de Correus
c) A les representacions diplomàtiques o oficines consulars d’Espanya a l’estranger
d) A les oficines d’assistència en matèria de registres
e) Presencialment al Registre General de l’Ajuntament de Solsona (carrer del Castell núm. 20, 25280 Solsona, telèfon 973480050, horari dilluns de 8.30 a 19 hores, i dimarts a divendres de 8.30 a 14.30 hores.
En el cas que la sol·licitud es presenti en alguna de les formes previstes en els apartats b), c) i d), s’haurà de trametre via fax (973482361) o via correu electrònic (recursos_humans@ajsolsona.cat) còpia de la sol·licitud degudament registrada El termini per a la presentació d’instàncies és de 20 dies hàbils comptats a partir de l’endemà de la última publicació de l’anunci de la convocatòria al Diari Oficial de la Generalitat de Catalunya o al Butlletí Oficial de la Província de Lleida. Les bases es publicaran al tauler d’edictes de l’Ajuntament i a la pàgina web municipal (http://www.ajsolsona.cat/ca/l-ajuntament/ofertes-laborals).
Per ser admès/a en les proves selectives, a la sol·licitud s’ha de manifestar que es reuneixen totes i cadascuna de les condicions exigides a la base segona de la convocatòria, i s’hi ha d’adjuntar els documents següents:
· Fotocòpia del DNI
· Fotocòpia de la titulació exigida
· Fotocòpia del certificat de la Secretaria de Política Lingüística, o equivalent, corresponent al nivell suficiència C1 de coneixements del català
· Currículum vital
· Certificat del Registre Central de Delinqüents sexuals (en el cas que no s’aporti el certificat sol·licitat, les persones aspirants podran presentar una declaració jurada o promesa de no haver estat condemnats per sentència ferma autoritzant a l’Ajuntament de Solsona a comprovar la veracitat de la declaració)
· Documents acreditatius dels mèrits al·legats per valorar el concurs, de conformitat amb el barem exposat a la base sisena i sense que el Tribunal Qualificador en pugui valorar d’altres que no siguin els aportats. Per acreditar l’experiència caldrà aportar informe de vida laboral i contractes de treball o certificats acreditatius de la categoria laboral.
Amb la presentació de la sol·licitud, els/les aspirants queden assabentats/des i donen el seu consentiment al tractament de les dades de caràcter personal que són necessàries per a la gestió del procés selectiu i per a la resta de tramitació de l’expedient, d’acord amb la normativa vigent sobre protecció de dades de caràcter personal.
Base quarta. Admissió dels/de les aspirants
Un cop finalitzat el termini de presentació de sol·licituds, l’Alcaldia de l’Ajuntament dictarà una resolució, en el termini màxim de deu dies, en què declararà aprovada la llista de persones admeses i excloses, el dia, l’hora i el lloc de realització de les proves i la composició nominal dels òrgans de selecció. S’assenyalaran les causes d’exclusió dels aspirants.
Aquesta resolució es publicarà al tauler d’edictes de l’Ajuntament de Solsona i al web municipal (http://www.ajsolsona.cat/ca/l-ajuntament/ofertes-laborals).
Es concedirà un termini de deu dies hàbils, improrrogables, per a reparacions i possibles reclamacions. Les al·legacions presentades es resoldran en el termini de deu dies següents a la finalització del termini per presentar-les. Transcorregut aquest termini sense que s’hagi dictat resolució, les al·legacions s’entendran desestimades.
Si no es presenten esmenes a la llista d’aspirants d’admesos i exclosos, es considerarà elevada a definitiva i no caldrà tornar-la a publicar. Si s’accepta alguna reclamació, es procedirà a notificar-la al/la recurrent en els termes que estableix la LRJPAC.
Tot seguit, s’esmenarà la llista d’admesos i exclosos, i es publicarà al tauler d’anuncis i al web municipal de l’Ajuntament la llista definitiva.
Base cinquena. Tribunal qualificador
El tribunal tindrà la composició següent:
· Un terç designat a proposta de l’Escola d’Administració Pública de Catalunya.
· Un terç de personal tècnic de la corporació, llevat que no n’hi hagi cap que reuneixi els requisits d’imparcialitat i professionalitat requerits legalment.
· Un terç de personal tècnic en la matèria, que pot ser o no personal de la mateixa corporació.
· Farà les funcions de secretari un membre del tribunal.
La designació nominal dels membres del Tribunal, i la dels respectius suplents, es publicarà al tauler d’anuncis de l’Ajuntament de Solsona i al web municipal, juntament amb la llista provisional d’admesos i exclosos al procés selectiu.
El tribunal no pot constituir-se ni actuar sense l’assistència del president, el secretari i almenys la meitat dels seus membres, siguin titulars o suplents.
El tribunal pot disposar la incorporació a les seves tasques d’assessors especialistes per a totes o algunes de les proves.
L’abstenció i recusació dels membres del tribunal s’ha d’ajustar al que preveuen els articles 23 i 24 de la Llei 40/2015, d’1 d’octubre, de règim jurídic del sector públic.
Els membres del tribunal i el personal tècnic de suport meritaran, si escau, les indemnitzacions i assistències que mereixin per raó del servei, d’acord amb el Reial decret 462/2002, de 24 de maig, sobre indemnitzacions per raó de servei.
El tribunal està facultat per resoldre els dubtes o les discrepàncies que s’originin durant el desenvolupament del procés de selecció.
No podran formar part del tribunal el personal d’elecció o de designació política, els funcionaris interins ni el personal eventual. La pertinença als òrgans selectius serà sempre a títol individual, sense que es pugui ostentar en representació o per compte de ningú.
En el cas que les persones aspirants no hagin acreditat prèviament el nivell de coneixements de català exigit i a l’efecte del que preveu el Decret 161/2002, d’11 de juny, sobre l’acreditació del coneixement del català i aranès en els processos de selecció de personal i de provisió de llocs de treball de les administracions públiques de Catalunya, el Tribunal pot sol·licitar l’assessorament de persones expertes en matèria lingüística, les quals hauran de col·laborar amb l’òrgan de selecció en la valoració de la prova de coneixements de llengua catalana.
Base sisena. Inici i desenvolupament del procés de selectiu
El procediment de selecció és per concurs, i constarà de les fases següents:
Fase 1. Prova de coneixements lingüístics. Per a aquelles persones que no acreditin disposar del certificat de nivell de suficiència C1 de català de la Secretaria de Política Lingüística de la Generalitat de Catalunya o dels reconeguts per aquesta com a equivalents. Aquesta prova és eliminatòria i té un resultat d’exercici apte o no apte.
Fase 2. Valoració de mèrits. Consisteix en la valoració del currículum dels aspirants, d’acord amb el barem següent, i sempre sobre la documentació acreditativa aportada dins el termini de presentació d’instàncies (l’experiència s’acredita amb l’Informe de vida laboral i contractes de treball o certificats acreditatius de la categoria laboral).
Fase 2.1. Experiència professional docent (fins a un màxim de 3,00 punts)
a) Per cada mes complet (30 dies segons informe de vida laboral) impartint ensenyament en escoles de música o conservatori: 0,20 punts.
b) Per cada mes complet impartint ensenyaments musicals en centres d’educació primària, secundària o universitària, 0,10 punts. No es computen els serveis prestats simultàniament amb d’altres igualment al·legats. Es considera que un mes comprèn 30 dies.
Fase 2.2. Formació complementària (fins a un màxim de 2 punts)
Per a la realització de cursos de formació, seminaris o jornades que tinguin una relació directa amb la plaça objecte de la convocatòria, fins a un màxim de 2 punts.
La valoració de cada curs es farà segons la documentació d’aquesta i en base a l’escala següent:
– de 4 a 10 hores: 0,10 punts per curs
– de 11 a 20 hores: 0,20 punts per curs
– de 21 a 40 hores: 0,40 punts per curs
– de 41 hores o més: 0,50 punts per curs.
La formació acreditada en què no consti el nombre d’hores lectives no es valorarà.
Les diferents edicions d’un mateix curs seran valorades un sol cop.
Fase 3. Entrevista personal. No tindrà caràcter obligatori i tractarà sobre qüestions relacionades amb les funcions a realitzar pel lloc a proveir i amb l’experiència professional de l’aspirant. La puntuació màxima a atorgar en aquesta prova serà de 2 punts.
Base setena. Funcionament de la borsa de treball, contractació i període de prova
Un cop finalitzat el procés de selecció, el Tribunal farà pública la qualificació de les persones aspirants en el tauler d’edictes de l’Ajuntament i al web municipal per ordre de puntuació final i segons l’especialitat.
Es constituirà una borsa per a cadascuna de les especialitats.
Segons les necessitats s’anirà convocant als aspirants per odre de puntuació obtinguda al procés de selecció. Si l’aspirant rebutja l’oferta es procedirà al cridar el següent aspirant i així successivament. La renúncia no suposarà l’exclusió de la borsa, però si el seu pas al darrer lloc de l’ordre de puntuació a partir de la segona crida.
La crida es farà per telèfon i correu electrònic i l’aspirant té un termini de 24 hores per acceptar o refusar la crida. L’acceptació o renúncia caldrà formalitzar-la per escrit, ja sigui amb una comunicació al registre general de l’ajuntament o bé responen el correu electrònic de la crida.
L’aspirant que, injustificadament, no s’incorpori al servei de l’Ajuntament perdrà tots els drets derivats del procés de selecció i del contracte laboral subsegüent.
Període de prova. S’estableix un període de prova de dos mesos, finalitzat el qual, en cas de no superar-se, s’extingirà la relació laboral amb l’Ajuntament.
No serà necessari esperar el transcurs total del període de prova si, de l’aptitud i funcions de l’ocupant del lloc, es manifesta clarament la seva manca d’idoneïtat per ocupar el lloc amb informe del seu responsable.
El període de prova forma part del procés selectiu i si, d’acord amb els informes avaluatius, algú no el superés, perdria tots els drets derivats de la convocatòria i es cridaria en les mateixes condicions les persones que el segueixin en l’ordre de puntuació, sempre que hagin superat el procediment de selecció i no hagin obtingut plaça.
Base vuitena. Incompatibilitats
En l’exercici de la funció pública atribuïda a la plaça assignada, és aplicable la normativa vigent sobre el règim d’incompatibilitats en el sector públic, en compliment de la qual l’aspirant, abans d’incorporar-se al servei de l’Ajuntament, haurà d’efectuar una declaració d’activitats i, si s’escau, sol·licitar la compatibilitat o exercir, altrament, l’opció prevista a l’article 10 de la Llei 53/1984, de 26 de desembre, a l’article 10 de la Llei 21/1987, de 26 novembre, i a l’article 337 del Decret 214/1990.
Base novena. Règim d’impugnacions
Les llistes definitives d’aspirants admesos i exclosos, i la resolució de contractació poden ser impugnades per les persones interessades, mitjançant la interposició de recurs potestatiu de reposició, en el termini d’un mes. Contra la desestimació del recurs de reposició o bé directament, es pot interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l’endemà de la seva notificació.
El Tribunal està facultat per resoldre els dubtes o discrepàncies que s’originin durant el desenvolupament del procés de selecció.
En allò que no estigui previst en les bases, es procedirà segons el que determina el RDL 5/2015, de 30 d’octubre, del Text refós de l’Estatut bàsic de l’empleat públic i el Decret 214/1990, de 30 de juliol, de la Generalitat de Catalunya, i altres disposicions aplicable.»


SUBVENCIONS
	Expedient 1680/2021. Subvenció Departament de Cultura – adquisició de llibres i de diaris per a la biblioteca Carles Morató

	Favorable
	Tipus de votació: unanimitat

	Al DOGC núm. 8495, de 6 de setembre de 2021, es va publicar la Resolució CLT/2605/2021, de 30 de juliol, per la qual es dona publicitat a l'Acord del Consell d'Administració de l'Oficina de Suport a la Iniciativa Cultural, pel qual s'aprova la segona convocatòria en l'àmbit de les biblioteques, per a la concessió de subvencions, en règim de concurrència no competitiva, per a l'adquisició de llibres i de diaris destinats a les biblioteques del Sistema de Lectura Pública de Catalunya per a l'any 2021.
Vist que a l'Ajuntament de Solsona li correspon una subvenció de 4.560,00 €;
A proposta de la regidora delegada de Cultura,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda acollir-se a la convocatòria més amunt esmentada i sol·licitar al Departament de Cultura una subvenció de 4.560,00 € per a l'adquisició de llibres i de diaris per a la biblioteca Carles Morató.


	B) ACTIVITAT DE CONTROL 


	Sessió de la Junta de Govern Local

	Vist que el dia 15 de setembre de 2021 hi ha convocat un Ple extraordinari amb motiu de la renúncia al càrrec d’alcalde de David Rodríguez i González;
Vist que el dia 18 de setembre de 2021 es convocarà un Ple extraordinari per l’elecció i presa de possessió del nou/va alcalde/essa;
Atès que correspon al nou/va alcalde/essa nomenar els membres de la Junta de Govern Local,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda:
1. Aprovar l’acta de la Junta de Govern Local de la present sessió (JGL/2021/36).
2. No realitzar cap altra sessió fins que el nou/va alcalde/essa hagi nomenat els membres que han de formar part de la Junta de Govern Local.


El president aixeca la sessió, de la qual, com a secretària actal., estenc aquesta acta.

Vist i plau
La secretària actal.
El president

